LiteratuurFrancois Lion-Cachet July 25, 2017 Fourie Botha, poësie
Krap uit die see is die tweede bundel van digter Fourie Botha. Soos sy debuutbundel Donkerkamer (2011) wat op die kortlys vir die 2013 Ingrid Jonkerprys was, sluit Krap uit die see aan by die debat oor manlikheid, wat sowel geweld, lyflikheid, die vaderfiguur, homo-erotiek en doodgewone huislikheid van twee mans wat saamwoon insluit. Die see is ’n deurlopende motief, die oerbron waaruit alle lewe kruip, in gedigte oor familieverhoudings, die liefde en verlies.
Die argetipes van ma, pa, boetie, sussie en ouma dien as leë doppe waarin die leser persoonlike ervarings kan inlees. Jeugherinneringe word in dieselfde manier gebruik, met vloeibare surrealistiese grense tussen lewe en dood, droom en werklikheid, mens en dier.
Fourie Botha voltooi in 2008 ’n meestersgraad in Engelse letterkunde en skryf daarna by die Universiteit van Kaapstad in vir ’n meestersgraad in Kreatiewe Skryfwerk onder Joan Hambidge. Sedert 2008 werk hy as redakteur van die Umuzi drukmerk by die uitgewershuis Penguin Random House in Kaapstad.
Sy gedigte word opgeneem in Nuwe Stemme 4.
Die blywende indrukke wat veral vroulike figure by hom laat, kom na vore in sy poësie. Emily Dickinson, Annie Leibovitz, Elisabeth Eybers, Lina Spies en Margaret Atwood se rolle word by die naam genoem. Visuele kunswerke en foto’s dien ook as inspirasie – hier lees ons van Georgia O’Keeffe en Judith Mason.
’n kunswerk deur Georgia O’Keeffe
In Nieu-Mexico se son
bleik Georgia O’Keeffe
die skedels van diere
bleker as kapok.
skroei sy vet
en sening weg
tot die kleur
van roos en steen,
brand lig deur been
en donker murg.
My broer lees weer Bybel, skommel
teksverse soos ’n mondvol albasters.
Hy gaan kerk toe in ’n stadion.
Daar is ’n orkes met kitaar en trom.
Sy god hou van ’n riff voor ’n gelykenis,
’n drum roll voor ’n wonderwerk.
As ons stry kry, skel hy: God slaap nie.
My broer is begeesterd:
op sy Facebook wall staan “Tnx Jesus!!”
My broer se god is Engels.
Ek onthou hoe hy my een maal
met ’n ysterghoen sou spoeg.
Krap uit die see word op 7 Augustus by The Book Lounge bekendgestel. Meer inligting hier. Protea Boekhuis, R160.00, pp 64.
Jou tyd is nou, Afrika
Kultuur, ModeFrancois Lion-Cachet July 25, 2017 Africa Your Time Is Now, Maria McCloy, Marianne Fassler
Mode, FotografieFrancois Lion-Cachet July 21, 2017 Ibrahim Kamara, Kristin-Lee Moolman, fotografie, identiteit